CELEX: 52009XG1211(03)
Language: fi
Date: 2009-11-27
Title: Neuvoston päätelmät 27. marraskuuta 2009 medialukutaidosta digitaalisessa ympäristössä

11.12.2009   
            
            
               FI
            
            
               Euroopan unionin virallinen lehti
            
            
               C 301/12
            
         Neuvoston päätelmät 27. marraskuuta 2009 medialukutaidosta digitaalisessa ympäristössä
   2009/C 301/09
   NEUVOSTO
   
                
            
            
               VAHVISTAA noudattavansa medialukutaitoa digitaalisessa ympäristössä koskevasta eurooppalaisesta toimintamallista 21. ja 22. toukokuuta 2008 antamissaan päätelmissä esitettyä lähestymistapaa (1).
            
         
                
            
            
               PANEE TYYTYVÄISENÄ MERKILLE komission 20. elokuuta 2009 antaman suosituksen ”medialukutaidosta digitaalisessa ympäristössä: kohti kilpailukykyisempää audiovisuaali- ja sisältöteollisuutta ja osallistavampaa osaamisyhteiskuntaa” ja erityisesti seuraavat seikat:
               
                           —
                        
                        
                           Suosituksessa korostetaan kyseisen alan, kaikki mediatyypit mukaan lukien, osallistumista medialukutaitoa koskevien aloitteiden edistämiseen.
                        
                     
                           —
                        
                        
                           Suosituksessa todetaan, että koulutusjärjestelmä voi edistää merkittävästi medialukutaitoa – kykyä hyödyntää medioita sekä ymmärtää, arvioida kriittisesti, luoda ja välittää mediasisältöä – jäsenvaltioiden elinikäisen oppimisen strategioiden yhteydessä.
                        
                     
                           —
                        
                        
                           Komissio pyrkii kannustamaan laajempaan yhteisymmärrykseen medialukutaidosta, tukemaan hyvien käytäntöjen analysointia ja vaihtoa jäsenvaltioiden välillä sekä kehittämään välineitä, joiden avulla jäsenvaltiot ja komissio voivat paremmin mitata medialukutaidon tasoa Euroopan eri alueilla.
                        
                     
         PAINOTTAA MYÖS SEURAAVIA NÄKÖKOHTIA:
   
               —
            
            
               Medialukutaidon edistämisen yhteydessä on tiedostettava, että digitaalinen vallankumous on tuonut mukanaan merkittäviä hyötyjä ja tilaisuuksia. Se on rikastuttanut ihmisten elämää kehittämällä heidän viestintätaitojaan, oppimistaan ja luovuuttaan ja muuttanut samalla yhteiskunnan ja talouden organisaatiota. Uuden teknologian ja uusien medioiden vastuullinen ja asiantunteva käyttö edellyttää, että kansalaiset ovat tietoisia niihin liittyvistä riskeistä ja noudattavat niitä koskevaa lainsäädäntöä, mutta medialukutaitoa koskevissa politiikoissa olisi käsiteltävä tällaiset kysymykset yleisesti myönteisessä hengessä.
            
         
               —
            
            
               Mediateollisuudella on eittämättä ratkaiseva merkitys medialukutaidon edistämisessä. On kuitenkin korostettava, että mediat ovat riippumattomia ja eri jäsenvaltioissa pyritään kehittämään mediateollisuutta koskevia hyviä käytäntöjä ja normeja eri tavoin. Tässä yhteydessä itsesääntely ja yhteissääntely edustavat vain kahta ratkaisua monien mahdollisten ratkaisujen joukossa. On myös tärkeää ottaa huomioon medialukutaidon alalla tehdyt lukuisat aloitteet, joita mediateollisuus, kulttuuri-instituutiot, kansalaisjärjestöt ja vapaaehtoistyön ala jo toteuttavat, ja edistää niitä edelleen.
            
         
               —
            
            
               Medialukutaidon edistämisessä olisi kiinnitettävä erityistä huomiota siihen, että eri yhteiskuntaryhmillä saattaa olla erilaisia tarpeita ja käyttäytymistapoja sekä erilaiset mahdollisuudet median hyödyntämiseen. Esimerkiksi lapsilla ja nuorilla on usein luonnolliset valmiudet käyttää uusia medioita ja hyödyntää uutta teknologiaa, kun aikuisilla taas voi olla enemmän pitkäaikaista kokemusta, jonka ansiosta heillä on edellytykset suhtautua kriittisesti mediasisältöön. Medialukutaidon parantamista koskevissa strategioissa on otettava kattavasti huomioon kaikki tällaiset erot ja edistettävä viestintää yhteiskunnan eri ryhmien ja intressien välillä. Samalla jäsenvaltioiden olisi edelleen korostettava ja tehostettava strategioita, jotka tuovat teknologian yleisesti kansalaisten saataville ja hyödynnettäväksi.
            
         
               —
            
            
               Koulutusjärjestelmällä, mukaan lukien virallinen ja epävirallinen oppiminen sekä arkioppiminen, voi olla tärkeä tehtävä koko yhteiskunnan ja erityisesti lasten ja nuorten medialukutaidon, luovuuden ja innovaatiomahdollisuuksien kehittämisessä ja parantamisessa, ja heillä voi olla suuri merkitys näiden taitojen siirtämisessä perheenjäsenilleen. Koulutuspolitiikan yhteydessä on syytä kiinnittää huomiota elinikäisen oppimisen avaintaidoista 18. joulukuuta 2006 annettuun Euroopan parlamentin ja neuvoston suositukseen, jossa muun muassa ”digitaaliset taidot” ja ”tietoisuus kulttuurista ja kulttuurin ilmaisumuodot” mainitaan kahtena avaintaitona. Kehittäessään medialukutaitoa koulutusalalla jäsenvaltioiden olisi otettava vuoden 2006 suosituksen puitteet asianmukaisesti huomioon. Myös elinikäisen oppimisen ohjelmalla olisi mahdollista tukea medialukutaidon edistämistä.
            
         
               —
            
            
               On totta, että medialukutaito on dynaaminen ja kehittyvä käsite ja kulttuuriin, teknologiaan, teollisuuteen ja ikäryhmiin liittyvät erot vaikuttavat tämän käsitteen yleiseen tulkintaan. On myös selvää, että Euroopan ja muun maailman kansalaiset elävät hyvin samankaltaisessa mediaympäristössä maailmanlaajuisen Internetin kehittyessä viestintäinfrastruktuurin keskeiseksi osaksi. Siksi pitäisi olla mahdollista ja mielekästä kehittää vähitellen sopivia kriteerejä, joilla arvioitaisiin medialukutaidon tasoa jäsenvaltioissa audiovisuaalisia mediapalveluja koskevan direktiivin 26 artiklassa tarkoitetulla tavalla, edellyttäen kuitenkin, että kriteereissä ja arvioinneissa otetaan huomioon jäsenvaltioiden erilaiset olosuhteet. Jäsenvaltioita ja komissiota kannustetaan tekemään täysipainoista yhteistyötä tällä alalla.
            
         KEHOTTAA KOMISSIOTA JA JÄSENVALTIOITA ottamaan asianmukaisesti toimivaltansa puitteissa huomioon nämä päätelmät 21. ja 22. toukokuuta 2008 annettujen päätelmien lisäksi kehittäessään medialukutaitoa koskevia politiikkojaan.
   
      (1)  EUVL C 140, 6.6.2008, s. 8.